Da Tore Hvidbjerg torsdag tog på arbejde havde han ingen idé om, hvilket drama han få timer senere skulle blive involveret i. Kort efter middag var Tore Hvidbjerg og hans to kollegaer vidne til, at en ældre mand kørte direkte i havnebassinet på havnen i Nykøbing. - Den har bare fået fuld hammer og så fløj han 30 meter ud, vil jeg tro, siger Tore Hvidbjerg om, hvad han så på havnen. Murerarbejderne smed, hvad de havde i hænderne, og løb men til havnen. Her så de, at manden selv havde reddet sig ud af den synkende bil. - Så ser jeg, at han begynder at ligge mere og mere stille og med hovedet under vandet. Så springer jeg i og får reddet ham op på en krans, og så trækker jeg ham ind til land, fortæller murerlærlingen. Da den ældre mand blev reddet op på kajen, var han i live, og han blev kørt til Thisted Sygehus til behandling. - Jeg er lidt chokeret på en måde. Det var ikke lige sådan, jeg troede min dag skulle gå, siger Tor Hvidbjerg til TV2/Nord.

Referat:
Da en ældre mand torsdag kørte ud over kajen på havnen i Nykøbing Mors, sprang en ung murerlærling i havnen for at redde hans liv.